Do 16.30 sati na izvanrednim parlamentarnim izborima u Hrvatskoj glasovalo je 37,21 posto birača, što je velik pad u odnosu na izbore iz studenog 2015., kada je u istom razdoblju glasovalo 46,57 posto ili čak 252.254 birača više nego sada. Ukupno 1,25 milijuna birača odazvalo se izborima do 16.30 sati, a u studenom u isto vrijeme to je učinilo njih 1,5 milijuna

Najviše birača danas do 16.30 sati pristupilo je glasovanju u I. izbornoj jedinici s odazivom od 40,12 posto (51,62 prošle godine), a najmanje u V. izbornoj jedinici s odazivom od 33,16 posto (41,91 prošle godine). Službene podatke o odazivu možete vidjeti na web-stranici Državnog izbornog povjerenstva.

Podsjetimo, u podne je DIP izvijestio da je na izbore do 11.30 sati izašlo oko tri posto birača manje nego na izborima u studenome 2015. Svoju izbornu dužnost do 11.30 sati obavilo je nešto više od 640 tisuća birača, oko 45 tisuća manje nego u studenom, kada ih je do istog vremena glasovalo 685 tisuća.

Izraženo u postocima, nedjeljnim prijevremenim izborima odazvalo se 18,86 posto birača, a u studenom, na redovnim izborima, odaziv je bio 21,5 posto.

Najviše birača do 11.30 sati, njih 20,7 posto, izašlo je u I., zagrebačkoj jedinici, najmanje u V. slavonskoj (16,3 posto). Dobar odaziv bilježe i VII. (20,3) te X. (20,3 posto) izborna jedinica.



Gledano po županijama, najbolji odaziv bio je u Karlovačkoj (gotovo 21 posto) i Varaždinskoj (20, 2 posto), najmanji u Vukovarskoj (16, 3) i Brodsko-posavskoj županiji (16, 4 posto).

Od gradova, najbolji odaziv imaju Varaždin (24, 4 posto) i Karlovac (23, 3 posto), najlošiji Vukovar (17, 7) i Dubrovnik (17, 8 posto).

U Zagrebu prijepodne glasala petina birača

U Zagrebu je prijepodne svoje biračko pravo iskoristila gotovo petina birača (19,9 posto), odnosno njih 120 tisuća od ukupno upisanih 690 tisuća.